b'\n_START_ARTICLE_\nMark Taim\xc3\xa0nov\n_START_SECTION_\nResultats destacats en competici\xc3\xb3\n_START_PARAGRAPH_\nEl 1949, a Riga, fou primer al Campionat d\'escacs de Let\xc3\xb2nia, (tot i que el t\xc3\xadtol se l\'endugu\xc3\xa9 el primer classificat let\xc3\xb3, Alexander Koblencs, ja que Taim\xc3\xa0nov hi participava fora de concurs). Va obtenir el Campionat de la ciutat de Leningrad en cinc ocasions, els anys 1948, 1950, 1952, 1961 i 1973.\n_START_SECTION_\nCampionats d\'escacs de la Uni\xc3\xb3 Sovi\xc3\xa8tica\n_START_PARAGRAPH_\nDe 1948 a 1976, va disputar 23 finals dels Campionats Sovi\xc3\xa8tics de 29 possibles, un r\xc3\xa8cord absolut nom\xc3\xa9s igualat per Iefim H\xc3\xa8l\xc2\xb7ler. Nom\xc3\xa9s fou absent d\'una final sis cops, els anys 1950, 1964/65, 1968/69, 1970, 1972 i 1975 Malgrat aquestes nombroses participacions, nom\xc3\xa9s acab\xc3\xa0 primer dos cops ex-\xc3\xa6quo, i s\'emport\xc3\xa0 el t\xc3\xadtol un cop despr\xc3\xa9s d\'un desempat. El 1952 fou primer empatat amb el Campi\xc3\xb3 del m\xc3\xb3n Mikha\xc3\xafl Botv\xc3\xadnnik (+11 -3 =5), per\xc3\xb2 va disputar i perdre el t\xc3\xadtol contra ell en el desempat (+1 -2 =3), mentre que a la 23a edici\xc3\xb3 del campionat, el 1956, acab\xc3\xa0 empatat als llocs 1r-3r amb 11\xc2\xbd/17 punts (+8 -2 =7) i fou finalment campi\xc3\xb3 en v\xc3\xa8ncer Iuri Averbakh (=2) i Bor\xc3\xads Spasski (+2) en el playoff de desempat.\n_START_SECTION_\nTorneigs interzonals, i cicles de candidats\n_START_PARAGRAPH_\nEn Taim\xc3\xa0nov va participar en tres Interzonals. La seva primera posici\xc3\xb3 al campionat de l\'URSS de 1952 li va permetre de participar en l\'Interzonal de Saltsj\xc3\xb6baden del mateix any, on hi fou 2n-3r (+7 =13), (el guanyador fou Aleksandr K\xc3\xb3tov), cosa que el classific\xc3\xa0 per al Torneig de Candidats de Zuric de 1953, un dels torneigs m\xc3\xa9s forts de la hist\xc3\xb2ria, que serv\xc3\xad per determinar l\'aspirant al t\xc3\xadtol al Campionat del m\xc3\xb3n de 1954, on hi empat\xc3\xa0 als llocs 8\xc3\xa8-9\xc3\xa8 (+7 -7 =14), (el guanyador fou Vassili Smislov)._NEWLINE_El 1969, la seva 3a-5a pla\xc3\xa7a al Campionat de l\'URSS el va classificar per a l\'interzonal de Palma, de 1970, on hi fou 5\xc3\xa8-6\xc3\xa8 (+8 -3 =12) i es va classificar pels matxs de candidats. El 1971, despr\xc3\xa9s que canvi\xc3\xa9s el sistema de joc (s\'establiren matxs eliminatoris en lloc d\'un torneig), s\'hagu\xc3\xa9 d\'enfrontar a quarts de final a Vancouver (Canad\xc3\xa0) contra Bobby Fischer, qui li va propinar un contundent 6-0. Taim\xc3\xa0nov \xc3\xa9s especialment recordat per aquesta derrota, la qual va aplanar el cam\xc3\xad de Fischer cap al t\xc3\xadtol mundial i que va sentar molt malament al govern sovi\xc3\xa8tic de l\'\xc3\xa8poca, en el context de la guerra freda, i que va provocar que tingu\xc3\xa9s moltes dificultats a l\'URSS, i que vei\xc3\xa9s redu\xc3\xafts els seus ingressos. A m\xc3\xa9s, en tornar de Vancouver, a la duana li van interceptar dins la maleta un llibre d\'Aleksandr Soljenitsin prohibit a l\'URSS. Aquesta infracci\xc3\xb3 li va costar una prohibici\xc3\xb3 de participar en els torneigs occidentals. Fou tamb\xc3\xa9 desposse\xc3\xaft del seu t\xc3\xadtol de Mestre dels Esports de l\'URSS, el qual no va recuperar fins al 1991._NEWLINE_Al torneig Interzonal de 1973, a Leningrad, la seva modesta 8a.10a pla\xc3\xa7a (+3 -3 =11) l\'elimin\xc3\xa0 de la cursa pel t\xc3\xadtol mundial.\n_START_SECTION_\nMatx URSS - Resta del m\xc3\xb3n\n_START_PARAGRAPH_\nTaim\xc3\xa0nov va participar tamb\xc3\xa9 al Matx URSS contra la Resta del m\xc3\xb3n, de Belgrad 1970, al set\xc3\xa8 tauler de l\'URSS, on s\'enfront\xc3\xa0 a l\'alemany Wolfgang Uhlmann a qui guany\xc3\xa0 per (+2 -1 =1).\n_START_SECTION_\nPartides destacades\n_START_PARAGRAPH_\nMark Taim\xc3\xa0nov - Tigran Petrossian, Torneig de Candidats, Zuric, 1953._NEWLINE_1.d4 Cf6 2.c4 e6 3.Cc3 Ab4 4.e3 c5 5.Ad3 0-0 6.Cf3 d5 7.0-0 Cc6 8.a3 Axc3 9.bxc3 b6 10.cxd5 exd5 11.Ce5 Dc7 12.Cxc6 Dxc6 13.f3 Ae6 14.De1 Cd7 15.e4 c4 16.Ac2 f5 17.e5 Tf7 18.a4 a5 19.f4 b5 20.axb5 Dxb5 21.Aa3 Cb6 22.Dh4 De8 23.Tf3 Cc8 24.Aa4 Td7 25.Tb1 Dd8 26.Axd7 Dxd7 27.Tg3 Ca7 28.Ae7 Af7 29.Dg5 Ag6 30.h4 Cc6 31.Aa3 Cd8 32.h5 Ce6 33.Dh4 Af7 34.h6 g6 35.Df6 Dd8 36.Ae7 Dc7 37.Txg6+ hxg6 38.h7+ Rxh7 39.Df7+ Cf7 40.Rf2 1-0_NEWLINE_Anatoli K\xc3\xa0rpov - Mark Taim\xc3\xa0nov, Leningrad, 1977_NEWLINE_1.e4 c5 2.Cf3 Cc6 3.d4 cxd4 4.Cxd4 a6 5.c4 e5 6.Cb3 Cf6 7.Cc3 Ab4 8.f3 0-0 9.Ae3 d6 10.Tc1 b6 11.Ad3 Ac5 12.Dd2 Ae6 13.Cxc5 bxc5 14.0-0 Cd4 15.Cd5 Cd7 16.f4 Tb8 17.f5 Axd5 18.cxd5 Db6 19.Tf2 f6 20.Tc4 a5 21.Ta4 Ta8 22.De1 Ta7 23.b3 Tfa8 24.Tb2 Dc7 25.Ad2 Cb6 26.Txa5 c4 27.Af1 Txa5 28.Axa5 Dc5 29.Axb6 Dxb6 30.Rh1 cxb3 31.axb3 g6 32.fxg6 hxg6 33.b4 Rg7 34.b5 f5 35.exf5 Cxf5 36.Tb3 Dd4 37.b6 Ta1 38.Tb1 Cg3+ 39.hxg3 Ta8 0-1\n_START_SECTION_\nCarrera com a m\xc3\xbasic\n_START_PARAGRAPH_\nEn paral\xc2\xb7lel a la seva carrera com a jugador d\'escacs, en Taim\xc3\xa0nov va tenir tamb\xc3\xa9 una brillant carrera com a pianista. \xc3\x89s possible que aquesta segona activitat hagi limitat la seva actuaci\xc3\xb3 en l\'\xc3\xa0mbit dels escacs._NEWLINE_Tot i que era originari d\'Ucra\xc3\xafna, va passar la seva adolesc\xc3\xa8ncia a Leningrad, on la m\xc3\xbasica, la seva segona passi\xc3\xb3 el va portar al Conservatori. All\xc3\xa0 hi va con\xc3\xa8ixer la seva futura dona, Liubov Bruk, amb la qual va tocar ja des de ben jove obres per a dos pianos. Durant la II Guerra Mundial, davant l\'amena\xc3\xa7a de la invasi\xc3\xb3 alemanya, el Conservatori de Leningrad va ser evacuat a Taixkent, on els Taim\xc3\xa0nov van passar la guerra. En els anys 1950 i 1960, el duo que va formar amb la seva dona va donar nombrosos concerts dins el bloc sovi\xc3\xa8tic._NEWLINE_Els seus problemes amb les autoritats despr\xc3\xa9s del matx perdut contra Bobby Fischer van posar fi a la seva separaci\xc3\xb3 de Liubov i al final del seu duo, moment a partir del qual en Taim\xc3\xa0nov continu\xc3\xa0 fent concerts com a solista. El 1998, Philips va editar gravacions del duo Brouk - Taimanov a la s\xc3\xa8rie "Grans Pianistes del segle XX".'